I 2010 udkom det stemningsfyldte spil 'Limbo'. Skaberen af spillet var det danske spilfirma Playdead, og efter udgivelsen begyndte rosen af strømme i retning af firmaet, som kunne se deres første spil stryge til tops på anmelder- og salgslister.

- Det bliver et noget større spil end de to andre. Det bliver mere åbent, og så bliver det et 3. persons spil med et meget større område, man kan bevæge sig rundt i. Arnt Jensen, Playdead

Seks år senere fortsatte succesen for Playdead, da de udgav efterfølgeren 'Inside', der blev en lige så stor succes hos både anmeldere og publikum. Begge spil vandt bl.a. Apples designpris ligesom 'Inside' også har vundet fire prestigefyldte BAFTA-priser.

Samlet har spillene vundet over 100 priser, og nu åbner studiet op for, hvad spillere kan forvente sig af deres næste spil, der i skrivende stund sidder 40 mennesker og arbejder på.

- Det bliver et noget større spil end de to andre. Det bliver mere åbent, og så bliver det et 3. persons spil med et meget større område, man kan bevæge sig rundt i. Jeg er blevet træt af begrænsningerne i 2D-spil. Vi har været alt igennem i løbet af de sidste mange år. Så uden at vide, hvordan vi skulle gribe det an med den store verden, så var det sådan vi gjorde for at komme på usikker grund igen, siger Arnt Jensen, som er grundlægger af Playdead og instruktør af både 'Limbo', 'Inside' og det nye projekt, og forsikrer, at det nye også minder om de foregående spil.